Befolkningens udvikling 3. kvt. 2018

Danmarks befolkning har for første gang rundet 5,8 mio. Samlet set voksede befolkningen med 16.100 personer i tredje kvartal 2018 og tæller dermed 5.806.000 personer. Stigningen skyldes, at der blev født 3.200 flere personer end der døde, og at der indvandrede 12.800 personer flere end der udvandrede. På 100 år er befolkningen næsten blevet dobbelt så stor.

Flere døde

13.096 personer døde i årets tredje kvartal, hvilket svarer til 5,9 pct. flere døde i forhold til sidste år. I årets første ni måneder var der 2.045 flere døde, hvor juli måned havde 458 flere døde sammenlignet med juli sidste år. Det er dog marts måned, der har haft den største stigning med hele 752 flere døde end året før.

Færre fødte

16.337 børn blev født i årets tredje kvartal, hvilket er 19 - eller 0,1 pct. - færre fødte end tredje kvartal sidste år. Specielt i september måned blev der født færre børn - 5.239 - hvilket er 160 færre børn end september sidste år. I årets første ni måneder er der dog født 593 flere børn sammenlignet med samme tid året før. For tredje kvartal giver det et fødselsoverskud på 3.241 personer.

Ind- og udvandring

33.454 indvandrede og 20.662 udvandrede i årets tredje kvartal. Det resulterede i en nettoindvandring på 12.792 personer, hvilket er 8 pct. lavere end sidste års tredje kvartal. Det er et resultat af, at antal indvandrede er faldet (1 pct.) og antal udvandrede er steget (3 pct.) i tredje kvartal 2018 i forhold til samme kvartal året før. Antallet af udvandrede var i tredje kvartal det højeste i de seneste ti år.

Befolkningen over 100 år

941 kvinder og 153 mænd har rundet de 100 år 1. oktober 2018. Det er 0,8 pct. højere end samme kvartal sidste år, og 36,1 pct. højere end samme tidspunkt i 2008. De ældste kvinder er 110 år, og de ældste mænd er 106 år.

4,5 pct. af befolkningen er over 80 år

159.142 kvinder og 102.841 mænd - eller 4,5 pct. af hele befolkningen - har rundet de 80 år 1. oktober 2018. Det er 2,6 pct. flere end samme kvartal sidste år og 15,4 pct. flere end samme tidspunkt i 2008. Antallet af mænd mellem 90-99 år er steget 39,4 pct. de sidste ti år, hvorimod antallet af kvinder i denne aldersgruppe kun er steget med 17,0 pct. i samme periode.

Færre kommuner har stigende indbyggertal

63 kommuner har fået flere indbyggere siden 1. oktober sidste år, hvor det året forinden fra 1. oktober 2016 til 1. oktober 2017 var 74 kommuner, der havde fået flere indbyggere. Vallensbæk er vokset mest det seneste år med 3,8 pct. svarende til 611 personer, mens København er vokset med 1,8 pct. eller 10.876 personer.